સમાજમાં રાષ્ટ્રીયતાના વિચારોનો પ્રચાર અને પ્રસાર કરતું અને છેલ્લા ૬૦ વર્ષથી સામાજિક પત્રકારત્વના ધ્યેયને લઈને અવિરત રીતે આગળ ધપતું સાધના સાપ્તાહિકે વર્ષ ૨૦૧૪માં એક નવી પહેલ કરી. પહેલ હતી રાત દિવસ જોયા વગર સમાજ માટે કામ કરતા પત્રકારોનું સન્માન કરવાની. પત્રકારત્વ ક્ષેત્રે વિશિષ્ટ કામગીરી બદલ ‘શ્રી રમણભાઈ શાહ - સાધના પત્રકારિતા ગૌરવ પુરસ્કાર’ અર્પણ કરીને સાધના સાપ્તાહિક પત્રકારોનું સન્માન કરે છે. જે અંતર્ગત પહેલો પુરસ્કાર પત્રકાર – ફોટોગ્રાફર શૈલેશ રાવલને, બીજો પુરસ્કાર ગુજરાતી ભાષાના વરિષ્ઠ પત્રકાર રમેશભાઈ તન્નાને આપવામાં આવ્યો. ત્રીજો પુરસ્કાર આ વર્ષે વિદ્વાન વક્તા અને ગુજરાત સમાચારના સુપ્રસિધ્ધ સ્તંભકાર જય વસાવડાને આપવામાં આવશે. આ વર્ષે “લાઇફ ટાઈમ એચીવમેન્ટ એવોર્ડ”પણ આપવામાં આવશે. આ સાધના દ્વારા બીજી એક નવી પહેલ કરવામાં આવી છે. આ પહેલો એવોર્ડ છેલ્લા અનેક વર્ષોથી રાજકીય વિશ્ર્લેષક તરીકે પત્રકારત્વને દિશા-માર્ગદર્શન આપનાર વિદ્યુત ઠાકર ને આપવામાં આવશે.